Številka: 092-23/2019/191

Datum: 27. 2. 2020

* **OLIMPIJSKI KOMITE SLOVENIJE – ZDRUŽENJE ŠPORTNIH ZVEZ**
* **ZVEZA ZA ŠPORT INVALIDOV SLOVENIJE – SLOVENKI PARALIMPIJSKI KOMITE**
* **VSEM NACIONALNIM PANOŽNIM ŠPORTNIM ZVEZAM V REPUBLIKI SLOVENIJI**

(za vsa športna društva v Republiki Sloveniji)

* **JAVNI ZAVOD ZA ŠPORT REPUBLIKE SLOVENIJE PLANICA**

**ZADEVA: Preliminarne usmeritve glede koronavirusa (COVID-19), ki vsebujejo ažurirane uradne informacije (Aktualna informacija nadomešča vse dosedanje usmeritve)**

Glede na ugotovljene primere okužbe z novim koronavirusom (2019-nCoV) na severu Italije so države sprejele številne ukrepe za omejitev širjenja virusa in v deželi Furlaniji-Julijski krajini razglasili izredne razmere. Kot sporoča Ministrstvo za zdravje, v Sloveniji ni razloga za preplah, a je kljub temu potrebno biti izredno previden.

Na ministrstvu smo zato, v sodelovanju z Nacionalnim inštitutom za javno zdravje, pripravili napotke in usmeritve za ravnanje v skladu s trenutno veljavnimi navodili pristojnih institucij. S tem želimo opredeliti reden način medsebojnega obveščanja kot del pripravljenosti na tveganja in načrt ukrepanja ob zaznavi tveganj za COVID-19 in posredovati splošne preventivne ukrepe in povezave do ključnih institucij in redno ažuriranih informacij.

**NAČIN MEDSEBOJNEGA KOMUNICIRANJA IN OBVEŠČANJA**

1. Ker se razmere in ukrepi za zajezitev virusa hitro spreminjajo, svetujemo, da se redno seznanjate z in upoštevate priporočila [**Nacionalnega inštituta za javno zdravje**](https://www.nijz.si/sl/koronavirus-2019-ncov) (NIJZ). NIJZ je ključna nacionalna kontaktna točka, ki izvaja stalne ocene tveganj za javno zdravje v Sloveniji na osnovi epidemioloških podatkov v svetu in doma. NIJZ je ključna točka v sistemu medsebojnega obveščanja in zagotavlja stalno dosegljivost. Na tej osnovi NIJZ pripravlja:

* Redna obvestila in priporočila o tveganjih za javno zdravje;
* Obvestila z oceno tveganja in priporočili ob dogodkih v svetu in doma, ki lahko pomenijo visoko tveganje za javno zdravje;
* Zavodi obveščajo NIJZ in MIZŠ v primeru, da zaznajo morebitna tveganja za javno zdravje ali pridobijo informacijo o dogodkih, ki predstavljajo tveganje za zdravje ljudi.

1. [Ministrstvo za zdravje](https://www.gov.si/drzavni-organi/ministrstva/ministrstvo-za-zdravje/) zagotavlja ažurne informacije glede aktualnega stanja in predstavlja osnovno vstopno točko za vse informacije glede potrebnega ravnanja.
2. [Ministrstvo za zunanje zadeve](https://www.gov.si/drzavni-organi/ministrstva/ministrstvo-za-zunanje-zadeve/) ažurno seznanja javnost na spletni strani in družabnih omrežij @MZZRS glede na sprejete ukrepe v sosednjih državah. Konzularna služba MZZ, veleposlaništvo RS v Rimu in Pekingu in Generalni konzulat RS v Trstu so v stikih z italijanskimi in kitajskimi oblastmi in redno spremljajo situacijo.
3. Informacije glede izpostavljenosti posameznih držav po svetu so na voljo tudi na [**European Centre for Disease Prevention and Control**](https://www.ecdc.europa.eu/en/geographical-distribution-2019-ncov-cases)**.**
4. Ministrstvo za izobraževanje, znanost in šport ažurno spremlja vse komunikacijske točke in redno posodablja informacije na svoji spletni strani ter na spletnih družbenih omrežjih MIZŠ.

**POZIVI MINISTRSTVA**

1. MIZŠodgovorne osebe OKS – ZŠZ, ZŠIS – SPK, NPŠZ oziroma najodgovornejše osebe zvez in drugih športnih organizacij ter direktorje zavodov (v nadaljevanju športne organizacije in zavodi) poziva, da v skladu s priloženimi napotki pričnejo s postopki priprave načrtov za kontinuirano delovanje in izvajanje aktivnosti na področju športa.
2. MIZŠ odgovorne osebe športnih organizacij in zavodov poziva, da skladno z lastno presojo konkretnih primerov ocenijo stopnjo tveganja in v primeru nenujnih dejavnosti prilagodijo svoje aktivnosti.
3. MIZŠ odgovorne osebe športnih organizacij in zavodov poziva, da pripravijo načrt in vzpostavijo sistem za komuniciranje s svojimi ciljnimi javnostmi (športnimi zvezami, športnimi društvi ...).
4. S trenutno aktualnimi preventivnimi ukrepi seznanite vse vključene v športne procese in zaposlene.

**III: SPLOŠNI PREVENTIVNI IN SPECIFIČNI UKREPI (NIJZ)**

**Vir:** [**https://www.nijz.si/sl/preprecevanje-okuzbe-z-virusom-sars-cov-2019**](https://www.nijz.si/sl/preprecevanje-okuzbe-z-virusom-sars-cov-2019)

**Pri preprečevanju okužbe z virusom SARS-CoV-2 je tako kot pri drugih nalezljivih bolezni, ki povzročajo okužbe dihal, priporočljivo upoštevati naslednje vsakodnevne preventivne ukrepe:**

* Roke si skrbno umivamo z milom in vodo, še posebej po kihanju in/ali kašljanju.
* V primeru, da voda in milo nista dostopna, za razkuževanje rok uporabimo namensko razkužilo za roke z najmanj 60 % alkohola. Razkužilo za roke je namenjeno samo zunanji uporabi. Sredstva za čiščenje/razkuževanje površin niso namenjena čiščenju/razkuževanju kože.
* Preden zakašljamo ali kihnemo, si pokrijemo usta in nos z robčkom ali zakašljamo in kihnemo v zgornji del rokava in ne v svojo dlan.
* Pazimo, da se z rokami ne dotikamo oči, nosu in ust.
* Izogibamo se tesnim stikom z ljudmi, ki kažejo znake nalezljive bolezni.
* V primeru, da zbolimo, ostanemo doma.
* V času povečanega pojavljanja okužb dihal se izogibamo zaprtih prostorov, v katerih se zadržuje veliko število ljudi in poskrbimo za redno zračenje zaprtih prostorov.
* Redno čistimo in po potrebi razkužujemo predmete in površine, ki se jih pogosto dotikamo (npr. kljuke, pulti, vse dostopne površine sten in oken, straniščna školjka, pipe umivalnikov ipd.).
* Glede na trenutno epidemiološko situacijo splošna uporaba zaščitnih mask ni potrebna. Zaščitne maske so namenjene zdravstvenim delavcem, ki prihajajo v stik z osebami s sumom na okužbo, ter bolnikom, da zaščitijo druge pred širjenjem bolezni.

**Glede morebitnih vprašanj in pojasnil se obrnite na pristojni e-naslov MIZŠ** [vprasanja.mizs@gov.si](mailto:vprasanja.mizs@gov.si)

**O nadaljnjih aktivnostih vas bomo sproti obveščali.**

**Državna sekretarka**

**Martina Vuk**